
Etiske retningslinjer for veiledning ved Universitetet i Tromsø
Etiske retningslinjer for veiledning ved Universitetet i Tromsø vedlegges veiledningskontrakt og arbeidsavtale.

Veileder skal sikre at studenten/stipendiaten får god faglig støtte i sitt arbeid

– Veileders faglige kompetanse skal stå til disposisjon for studenten/stipendiaten.

– Veileder skal følge studentens/stipendiatens arbeid og holde seg fortløpende orientert om fremdriften.

– Veileder skal hjelpe studenten/stipendiaten å komme i kontakt med andre forskere og miljøer med særlig kompetanse innen det aktuelle forskningsområdet.

Både veileder og student/stipendiat skal gjøre sitt beste for å sikre et kvalitativt godt resultat

– Veileder skal gi konstruktiv, relevant og grundig tilbakemelding.

– Veileder bør i tide være oppmerksom på og handle dersom et prosjekt ser ut til å ikke la seg realisere, eller om tegn tyder på at studenten/stipendiaten vil ha problem med å gjennomføre det.

– Studenten/stipendiaten skal være innstilt på å satse fullt ut i forhold til den tid og anstrengelse som studiet krever. 

– Studenten/stipendiaten skal være åpen og mottagelig for veileders innspill.

– Studenten/stipendiaten skal gi veileder fullt innblikk i arbeidet og dets fremdrift, og ta imot råd av veileder på et tidlig stadium dersom det oppstår problemer.

Veileder og student/stipendiat har et felles ansvar for at veiledningen foregår i tilfredsstillende former

– Veileder skal gi samarbeidet med studenten/stipendiaten den prioritet som følger av å ta på seg veilederansvar.

– Veileder skal holde regelmessig kontakt slik partene er blitt enige om.

– Veileder skal bestrebe seg på å få lest de tekster som stipendiaten/studenten leverer så snart hun/han har anledning.

– Om veileder ikke har tid til å lese en tekst omgående, skal studenten/stipendiaten informeres om dette, og få beskjed om når teksten vil være lest.

– Veileder skal være godt forberedt til veiledningen.

– Veileder skal overholde avtalt tid når studenten/stipendiaten kommer til veiledning, og sørge for at samtalen kan føres uforstyrret (stenge telefonen etc.).

– Veileder skal sørge for tilfredsstillende oppfølging av veiledning under eget fravær               (i forskningsterminer e.l.).

– Studenten/stipendiaten skal holde regelmessig kontakt slik partene er blitt enig om.

– Studenten/stipendiaten skal anstrenge seg for å holde frister og gjennomføre arbeidsoppgaver slik man er blitt enig om i veiledningen.

– Studenten/stipendiaten skal levere tekster for lesing i rimelig tid før avtalt veiledningsmøte.

– Studenten/stipendiaten skal være godt forberedt til veiledningen.

Det er veileders oppgave å formidle de forskningsetiske grunnregler som gjelder for faget

– Dersom veileder ønsker å anvende studentens/stipendiatens datamateriale eller forskningsresultater i egne publikasjoner eller forskning, må veileder innhente tillatelse fra studenten/stipendiaten og følge den skikk og bruk som gjelder for kildehenvisninger og kreditering av andres bidrag.

Begge parter skal utvise respekt for motpartens personlige og faglige integritet, og avstå fra enhver handling eller uttalelse som kan oppfattes som krenkende

– Veileder har hovedansvaret for at veiledningen foregår i saklige og profesjonelle former, og bør være bevisst på den autoritetsposisjon som veilederrollen gir i forhold til studenten/stipendiaten.

– Veileder bør avstå fra alle kommentarer om studenten/stipendiaten, personlig, fysisk eller kjønnsmessig. Studenten/stipendiaten bør vise tilsvarende respekt for veileder som person.

– Veileder må ikke utnytte sin autoritetsposisjon til å oppnå fordeler i forhold til studenten/stipendiaten, eller til å oppnå private tjenester eller ytelser.

Informasjon av personlig og fortrolig art som har blitt formidlet i sammenheng med veiledningen, skal behandles av begge parter med diskresjon

– Veileder skal unngå å diskutere interne kollegiale forhold med studenten/stipendiaten.

– Veileder bør ikke diskutere studentens/stipendiatens anliggender med andre studenter/stipendiater. Studenten/stipendiaten bør utvise tilsvarende hensyn overfor veileder.

Private relasjoner som er uforenlige med den faglige relasjonen bør ikke forekomme

– Det påhviler veileder å sørge for at den nødvendige profesjonelle distansen opprettholdes, og unngå situasjoner som kan lede til at den forrykkes.

– Veileder og student/stipendiat skal ikke ha kjærlighets- eller slektsrelasjoner, eller felles privatøkonomiske interesser. 

– Om en kjærlighetsrelasjon oppstår, skal institutt- eller avdelingsledelsen informeres og veiledningsrelasjonen avbrytes.

– Om veileder og student/stipendiat har et privat vennskapsforhold, skal begge parter være oppmerksomme på viktigheten av tydelige grenser mellom det profesjonelle og det private. 

– Veileder skal ikke motta noen form for honorar for veiledningen utover det som er avtalt med universitetet

Veileder og student/stipendiat har et felles ansvar for å løse konflikter

– Begge parter bør kunne ta opp problemer med samarbeidet eller fremdriften, og anstrenge seg for å bidra til en konstruktiv løsning.

– Om en konflikt har oppstått mellom veileder og student/stipendiat som partene ikke kan løse på egen hånd, bør en tredje uavhengig part involveres som megler. Hvem som skal fylle denne funksjonen – instituttleder, forskningskoordinator, prodekan eller dekan – varierer fra avdeling til avdeling.

– Om veileder og student/stipendiat ser seg tvunget til å bryte veiledningsrelasjonen, skal fakultetet ta ansvar for å håndtere bytte av veileder på en ryddig og tilfredsstillende måte.

